കൊവിഡ് വ്യാപനം കുറയുന്നതില് സംതൃപ്തി പ്രകടിപ്പിച്ച് കുവൈറ്റ് മന്ത്രിസഭ സാധാരണ ജീവിതത്തിലേക്കുള്ള മടങ്ങിവരവ് ഉടന് സാധ്യമാകുമെന്ന് പ്രതീക്ഷ കുവൈറ്റ് സിറ്റി : കുവൈറ്റ് മന്ത്രിസഭയുടെ പ്രതിവാര യോഗം പ്രധാനമന്ത്രി ഷെയ്ഖ് സബാഹ് അല് ഖാലിദിന്റെ അധ്യക്ഷതയില് സെയ്ഫ് പാലസില് ചേര്ന്നു. രാജ്യത്തെ കൊവിഡ് സാഹചര്യം വളരെയധികം മെച്ചപ്പെട്ടതായി ആരോഗ്യമന്ത്രി ഡോ. ബാസില് ഹമൂദ് അല് സബാഹ് യോഗത്തെ അറിയിച്ചു. കൊവിഡ് കേസുകളും മരണനിരക്കും ഗണ്യമായി കുറഞ്ഞതായി അദ്ദേഹം വ്യക്തമാക്കി. കൊവിഡ് വാര്ഡുകളിലും തീവ്രപരിചരണ വിഭാഗത്തിലും ചികിത്സയില് കഴിയുന്നവരുടെ എണ്ണം കുറഞ്ഞതും മന്ത്രി ചൂണ്ടിക്കാട്ടി. കൊവിഡ് വ്യാപനം കുറയുന്നതില് മന്ത്രിസഭ സന്തോഷം പ്രകടിപ്പിച്ചു. ആര്ജിത പ്രതിരോധശേഷിയും, സാധാരണ ജീവിതത്തിലേക്കുള്ള മടങ്ങിവരവും സമീപഭാവിയില് സാധ്യമാകുമെന്ന പ്രതീക്ഷയും യോഗം പങ്കുവച്ചു. എല്ലാവരും കൊവിഡ് പ്രോട്ടോക്കോള് പാലിക്കുകയും, വാക്സിന് സ്വീകരിക്കുകയും ചെയ്യണമെന്ന് യോഗം ആവശ്യപ്പെട്ടു. ബിസിനസ് അന്തരീക്ഷം മെച്ചപ്പെടുത്താനും, മത്സരശേഷി വര്ധിപ്പിക്കാനുമായി സ്റ്റാന്ഡിംഗ് കമ്മിറ്റിയുടെ 15ാമത്തെ വാര്ഷിക റിപ്പോര്ട്ട് സംബന്ധിച്ചുള്ള സാമ്ബത്തികകാര്യ സമിതിയുടെ ശുപാര്ശ മന്ത്രിസഭ ചര്ച്ച ചെയ്തു. അടുത്തിടെ സമാപിച്ച ബാഗ്ദാദ് ഉച്ചകോടിയെക്കുറിച്ചും മന്ത്രിസഭ ചര്ച്ച ചെയ്തു. മേഖലയിലെ സുസ്ഥിരതയ്ക്കും സുരക്ഷയ്ക്കും വേണ്ടി പ്രാദേശികവും അന്തര്ദേശീയവുമായുള്ള ക്രിയാത്മകമായ ശ്രമങ്ങള് ഏകീകരിക്കേണ്ടി ആവശ്യകതയെക്കുറിച്ച് ഉച്ചകോടി ചര്ച്ച ചെയ്തിരുന്നു. ഇതില് കുവൈറ്റും പങ്കെടുത്തിരുന്നു. തിരഞ്ഞെടുപ്പ് നടത്തുന്നത് ഉള്പ്പെടെയുള്ള പ്രവര്ത്തനങ്ങള്ക്കും, സമാധാന ശ്രമങ്ങള്ക്കും ഉച്ചകോടിയില് പങ്കെടുത്തവര് ഇറാഖിന് പിന്തുണ പ്രഖ്യാപിച്ചിരുന്നു.